11)

Nad pakuvad järgmisi kohustusi. a) Lennujaama saabumise ja sealt lahkumise teenindusaja paaride vabastamine võimaliku turuletulija valikul Amsterdami lennujaamas ja/või New Yorgi JFK / Newarki Liberty lennujaamades, samuti Rooma lennujaamas ja/või New Yorgi JFK / Newarki Liberty lennujaamades, et üks või mitu võimalikku turuletulijat saaksid pakkuda nädalas kuni seitset uut või täiendavat lendu liinidel Amsterdam – New York ja Rooma – New York. Pakkumise puhul kehtivad teatavad tingimused, sh a) võimalik turuletulija on üldise teenindusaegade taotlemise protsessi raames teinud kõik mõistlikud jõupingutused vajalike teenindusaegade saamiseks ja b) New Yorgi puhul ei tohi i) võimalikul turuletulijal, ii) tema piirkondlikel tütarettevõtetel ja iii) teistel lennuettevõtjatel (ja nende piirkondlikel tütarettevõtetel), millega tal on transatlantiline ühisettevõte (millele transpordiministeerium on andnud konkurentsierandi) olla teenindusaegu New Yorgi JFK / Newarki Liberty lennujaamades kokku üle 200 teenindusaja päevas. b) Piletihindade kombineerimise kokkulepete sõlmimine järgmisel kujul: i) kvalifitseeruva vahemaandumisteta lennuteenuste osutajaga, kes pärast kohustuste jõustumise kuupäeva on hakanud konkreetse linnapaari vahel pakkuma uut või tihedamat konkureerivat lennuteenust, ning ii) kvalifitseeruva vahemaandumisteta lennuteenuste osutajaga, kes juba pakub Pariisi – New Yorgi liinil konkureerivat lennuteenust, tingimusel, et kummalgi juhul ei ole konkreetse linnapaari kumbki lennujaam kvalifitseeruva vahemaandumisteta lennuteenuste osutaja ega temaga samasse lennuettevõtjate ühendusse kuuluvate partnerite sõlmlennujaamaks. Selliseid piletihindade kombineerimise kokkuleppeid võib sõlmida kõigis reisijaklassides, välja arvatud Pariisi – New Yorgi liinil, kus need hõlmavad vaid premium-klassi reisijaid (vastavalt punktile 7). c) Spetsiaalsete tulude proportsionaalse jaotamise kokkulepete sõlmimine selliste lendude puhul, mille tegelik lähte- ja sihtkoht on Euroopas või Põhja-Ameerikas, Kariibi mere piirkonnas või Kesk-Ameerikas, järgmistel tingimustel: i) uue vahemaandumisteta lennuteenuste osutajaga, kes pärast kohustuste jõustumise kuupäeva on hakanud konkreetse linnapaari vahel pakkuma uut või tihedamat konkureerivat lennuteenust sõltumata sellest, kas konkureerivat lennuteenust hakatakse pakkuma teenindusaegade alusel, mis on saadud pooltelt vastavalt kavandatud kohustustele, ning ii) kvalifitseeruva vahemaandumisteta lennuteenuste osutajaga, kes juba pakub Pariisi – New Yorgi liinil konkureerivat lennuteenust. Selliseid spetsiaalseid tulude proportsionaalse jaotamise kokkuleppeid võib sõlmida kõigis reisijaklassides, välja arvatud Pariisi – New Yorgi liinil, kus need hõlmavad vaid premium-klassi reisijaid (vastavalt punktile 7). Pooled ei ole kohustatud ühegi konkreetse linnapaari puhul sõlmima spetsiaalseid tulude proportsionaalse jaotamise kokkuleppeid ühegi taotleva lennuteenuste osutajaga, kellel üksi või koos samasse lennuettevõtjate ühendusse kuuluvate partneritega on konkreetse linnapaari mõlemad lennujaamad sõlmlennujaamaks. d) Oma püsikliendiprogrammide avamine kõigile uutele vahemaandumisteta lennuteenuste osutajatele, kes pärast kohustuste jõustumise kuupäeva hakkavad konkreetse linnapaari vahel pakkuma uut või tihedamat konkureerivat lennuteenust tingimusel, et sellisel uuel vahemaandumisteta lennuteenuste osutajal ei ole endal võrreldavat programmi ja ta juba ei osale ühegi poole püsikliendiprogrammis.